Lachdenpochja

Lachdenpochja (rus. Лахденпохья, karel. Lahdenpohju) – miestas Rusijoje, Karelijos Respublikoje, Ladogos ežero šiauriame krante (prie Jakimvaros įlankos), 220 km į rytus nuo Petrozavodsko, 55 km į šiaurę nuo Prioziorsko. Rajono centras. Geležinkeliai į Sankt Peterburgą, Joensū (yra Jakimos stotis). Veikia faneros kombinatas, maisto (duonos, alkoholio), medienos pramonė. Yra liuteronų bažnyčios griuvėsiai (Jakimoje), medinė koplyčia. 2020 m. 82,5 % miesto gyventojų buvo rusai, 1,9 % – baltarusiai, 1,4 % – ukrainiečiai, 1,4 % – karelai. Istorija Nuo XIV a. šios žemės tapo Naugardo Respublikos Kiržačo valsčiaus teritorija. XVI a. pateko į Korelos apskritį. XIX a. minima Jakimvaros sloboda (rus. Якимвары), kuri pavadinta švedų karvedžio Jakobo de la Gardžio garbei. Priklausė Suomijos didžiajai kunigaikštystei (Rusijos imperijos sudėtyje), o nuo 1918 m. – Suomijos Respublikai ir vadinta Jakima (suom. Jaakkima). 1924 m. Jakimos savivaldybės sudėtyje sudaryta atskira gyvenvietė Lachdenpochja (iš suom. lahti 'įlanka' ir pohja 'galas, kraštas'). Pradėta plėtoti medienos (ypač faneros) pramonė, turizmas. Po Žiemos karo 1940 m., Lachdenpochja atiteko TSRS. 1945 m. suteiktas miesto statusas, vėliau atnaujinta faneros pramonė. Šaltiniai